VEGA præsenterer  **Molly Nilsson bringer igen minimalistisk og melankolsk synthpop til VEGA**

*Nyd den svenske synthpop-sangerinde i Lille VEGA den. 18. september, når hun vender tilbage til København med nyt materiale under armen.*

**Udenlandsk opmærksomhed**

Den svenske electro-sangerinde, [Molly Nilsson](https://www.facebook.com/mollynilssonpage?fref=ts), spillede sidste år i Ideal Bar til en nærmest udsolgt koncert, så derfor indtager sangerinden denne gang Lille VEGA med sit melankolske univers.

I august sidste år udkom Molly Nilssons seneste album, *The Travels*, og albummet har bidraget yderligere til den hurtigt voksende interesse for den svenske synthpop-kunstner, der allerede er blevet opdaget af udlandet.

**Sydamerikansk inspiration**
Hun er bl.a. blevet anmeldt af toneangivende Pitchfork og turnerer både i Tyskland og USA, hvor hun er ved at skabe sig et navn. Denne sommer skulle sangerinden efter planen udgive en ny ep, der bliver kaldet *Solo Paraiso*, som er indspillet i Buenos Aires, Argentina. Herfra kan man allerede nu nyde singlerne ”[Summer Cats](http://www.youtube.com/watch?v=gNax0NVRxcs)” og ”[Malaysian Airlines](http://vimeo.com/98855323)”. Sidstnævnte har en nervepirrende billedside, hvis man er lidt bange for højder.

**Minimalistisk og melankolsk synthpop**
Molly Nilsson laver let melankolske, ofte meget minimalitiske, synthbaserede produktioner, som ledsaget af hendes ret dybe og karismatiske vokal skaber nogle utroligt stemningsfulde sange.

Samtidig er Molly Nilsson en eminent tekstforfatter, der formidler sine emner på en enkelt og ekstremt elegant vis. Hendes evner som sangskriver fangede bl.a. opmærksomheden hos den anerkendte avantgarde-musiker John Maus, der omskrev hendes nummer ”[Hey Moon](http://www.youtube.com/watch?v=QNofsO6ttS8" \t "_blank)” til en duet mellem dem.

Anerkendelsen og bevågenheden omkring den svenske sanger, sangskriver og producer er altså stærkt voksende, og VEGA er glade for at præsentere den anden koncert med den ekstremt produktive kunstner.

**Fakta om koncerten**:

Molly Nilsson (SE)

Torsdag den 18. september kl. 20.00

Lille VEGA, Enghavevej 40, 1674 København V

Billetpris: 110 kr. + gebyr
Billetsalget starter tirsdag den 1. juli via VEGAs hjemmeside og Billetnet.